આમ તો આપણે ઘણા ઘરોમાં મનીપ્લાન્ટ, પામ(palm) પ્લાન્ટ જોયાં છે. આ છોડ માત્ર શોભાના નથી. આ છોડ હવાના શુદ્ધીકરણ માટે રામબાણ ઇલાજ છે. એરેકા પામ જેને યલો બટરફ્લાય પામ, ગોલ્ડન કૅન પામ કે બમ્બુ પામ પણ કહેવાય છે. આ ઉપરાંત મની પ્લાન્ટ અને મધર-ઇન-લૉ ટંગ પ્લાન્ટ. આ ત્રણેય છોડને સામાન્ય છોડની જેમ સીધા સૂર્યપ્રકાશની જરુર નથી. ઘરમાં કોઇ ખૂણાની બારી પાસે મુકો તો પણ ચાલે. મની પ્લાન્ટ તો ઠેરઠેર જોવા મળી જ જાય છે. આ મનીપ્લાન્ટ આપણી આસપાસ રહેલી હવામાંથી ફોર્માલ્ડીહાઇડ તેમ જ અન્ય પ્રદૂષિત રસાયણોને દૂર કરીને હવાને શુદ્ધ કરે છે. દિલ્લી આપણા દેશમાં સૌથી પ્રદૂષિત શહેરોની યાદીમાં છે. દિલ્લીમાં એક પ્રયોગ દરમિયાન એક મનીપ્લાન્ટના છોડને એક રૂમમાં મુકવામાં આવ્યો, પ્રયોગના પરિણામો જ્યારે આવ્યા ત્યારે ખબર પડી કે અન્ય રૂમની સરખામણીમાં મની પ્લાન્ટ જ્યાં લગાવેલો હતો એ રુમમાં લોકોની આંખોમાં બળતરાં થવા, માથાનો દુખાવો થવો અને ફેફસાના રોગો તેમ જ અસ્થમાનું પ્રમાણ ઓછુ થયું હતું, છે ને આશ્ચર્યજનક. એક નાનકડા છોડમાં પણ કેટલી ક્ષમતા છે.